b'\n_START_ARTICLE_\nKavkan\n_START_PARAGRAPH_\nKavkan ali kavhan (bolgarsko \xd0\x9a\xd0\xb0\xd0\xb2\xd1\x85\xd0\xb0\xd0\xbd, kavhan) je bil eden od najpomembnej\xc5\xa1ih dr\xc5\xbeavnih polo\xc5\xbeajev v Prvem bolgarskem cesarstvu. Na splo\xc5\xa1no prevladuje mnenje, da je bil druga najpomembnej\xc5\xa1a oseba v dr\xc5\xbeavi za bolgarskim vladarjem. Imel je \xc5\xa1tevilne odgovornosti in zato ogromno mo\xc4\x8d in oblast. Bil je vrhovni poveljnik bolgarske vojske in eden od glavnih diplomatov, \xc4\x8dlan sveta bojarjev in eden od najpomembnej\xc5\xa1ih svetovalcev bolgarskega vladarja. V\xc4\x8dasih je bil tudi njegov regent ali sovladar, visok sodnik in med vladarjevo odsotnostjo njegov namestnik._NEWLINE_Domneva se, da so se kavkani ve\xc4\x8d generacij izbirali med \xc4\x8dlani prominentne bolgarske bojarske dru\xc5\xbeine, imenovane kavhan kin. Polo\xc5\xbeaj je bi torej do\xc5\xbeivljenjski in deden. Po mnenju ve\xc4\x8dine zgodovinarjev je naslov pre\xc5\xbeivel Prvo bolgarsko cesarstvo, katero je leta 1018 uni\xc4\x8dil bizantinski cesar Bazilij II.. Zadnja oseba, ki je imela posebne pravice in odgovornosti kavkana je bil Georgi Vojteh, pobudnik upora dukljanskega kralja Konstantina Bodina (Petra III.) leta 1072._NEWLINE_Med vladanjem carja Samuela je bil kavhan Domicijan. Ko so ga ujeli Bizantinci, ga je med vladavino Ivana Vladislava nasledil brat Teodor. V Drugem bolgarskem cesarstvu se naslov ni ve\xc4\x8d uporabljal._NEWLINE_Slaven kavkan je bil tudi Peter, ki je med vladanjem Borisa I. vodil tri delegacije v Rim in eno v Konstantinopel. Eden od nabolj prominentnih in zaslu\xc5\xbenih kavkanov je bil Isbul, ki je slu\xc5\xbeil trem bolgarskim kanom: Omurtagu (814-831), Malamirju (831-836) in njegovemu ne\xc4\x8daku Presijanu (836-852). Med Omurtagovo vladavino je bil zaslu\xc5\xbeen za obnovo prestolnice Pliske, centralizacijo dr\xc5\xbeavne uprave in aretacijo bizantinskih vohunov. Bil je tudi med glavnimi pobudniki sklenitve tridesetletne mirovne pogodbe z Bizantinskim cesarstvom, ki je imela na Bolgarijo zelo pozitiven vpliv. Isbul je poveljeval bolgarskim vojskam na uspe\xc5\xa1nih pohodih proti Bizantincem v ju\xc5\xbeni Makedoniji.'